CELEX: 32021D1029(01)
Language: sk
Date: 2021-08-11 00:00:00
Title: Rozhodnutie kolégia Európskej prokuratúry z 11. Augusta 2021, ktorým sa mení a dopĺňa vnútorný rokovací poriadok európskej prokuratúry a rozhodnutie o stálych komorách 2021/C 439/05

29.10.2021   
               
               
                  SK
               
               
                  Úradný vestník Európskej únie
               
               
                  C 439/5
               
            
         ROZHODNUTIE KOLÉGIA EURÓPSKEJ PROKURATÚRY
         z 11. Augusta 2021,
         ktorým sa mení a dopĺňa vnútorný rokovací poriadok európskej prokuratúry a rozhodnutie o stálych komorách
         (2021/C 439/05)
         Kolégium Európskej prokuratúry,
         so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (ďalej len „nariadenie o Európskej prokuratúre“), a najmä jeho článok 21,
         s ohľadom na návrh pripravený hlavným európskym prokurátorom,
         keďže:
         
                     1.
                  
                  
                     Na svojom mimoriadnom zasadnutí 9. júna 2021 kolégium zistilo, že je nevyhnutné stanoviť osobitné pravidlá pre výnimočné prípady uvedené v článku 28 ods. 4 nariadenia.
                  
               
                     2.
                  
                  
                     Na žiadosť hlavného európskeho prokurátora vypracovala pracovná skupina kolégia nový poriadok, ktorým sa vykonáva článok 28 ods. 4 nariadenia, a predložila ho hlavnému európskemu prokurátorovi na účely návrhu rozhodnutia kolégia, ktorým sa mení a dopĺňa vnútorný rokovací poriadok.
                  
               
                     3.
                  
                  
                     Zmeny vnútorného rokovacieho poriadku zahŕňajú menšie zmeny rozhodnutia 015/2020 kolégia Európskej prokuratúry z 25. novembra 2020 o stálych komorách.
                  
               
                     4.
                  
                  
                     V súlade s článkom 70 vnútorného rokovacieho poriadku oznámil 12. júla 2021 hlavný európsky prokurátor kolégiu odôvodnený návrh zmeny.
                  
               
                     5.
                  
                  
                     Kolégium preskúmalo návrh vypracovaný hlavným európskym prokurátorom na svojom zasadnutí 11. augusta 2021.
                  
               Prijalo toto rozhodnutie:
         
            Článok 1
            Zmeny a doplnenia vnútorného rokovacieho poriadku
            Rozhodnutie 003/2020 kolégia Európskej prokuratúry z 12. októbra 2020 o vnútornom rokovacom poriadku Európskej prokuratúry sa mení a dopĺňa takto:
            
                        I.
                     
                     
                        V článku 19 sa ods. 1 mení a dopĺňa takto:
                        
                           „1.   V rozhodnutí o stálych komorách sa stanovuje systém prideľovania vecí stálym komorám. Systém sa zakladá na náhodnom, automatickom a striedavom prideľovaní vecí stálym komorám, medzi ktorých stálych členov nepatrí dozorujúci európsky prokurátor, podľa poradia registrácie každej novej veci a zabezpečuje rovnomerné pracovné zaťaženie stálych komôr. Vec sa náhodne priradí hneď po jej registrácii stálej komore, medzi ktorej stálych členov nepatrí dozorujúci európsky prokurátor. Na účely odňatia veci sa vec náhodne priradí stálej komore, ktorá má zasadnutie naplánované medzi tretím a piatym dňom od registrácie veci.“
                        
                     
                  
                        II.
                     
                     
                        V článku 39 sa ods. 1 a 2 menia takto:
                        
                           „1.   Dotknutý európsky delegovaný prokurátor alebo európsky prokurátor overuje všetky informácie zaregistrované podľa článku 38 ods. 1 tohto poriadku s cieľom posúdiť, či existujú dôvody na výkon právomoci Európskej prokuratúry.
                        
                        
                           2.   Európsky prokurátor na základe oznámenia zo systému správy vecí v súlade s článkom 38 ods. 5 pridelí úlohu overiť informácie európskemu delegovanému prokurátorovi. Európsky prokurátor môže overiť informácie osobne v situáciách uvedených v článku 28 ods. 4 nariadenia. Proces prideľovania úlohy overiť informácie určuje európsky prokurátor a môže zahŕňať aj pridelenie tejto úlohy na základe pravidiel, a to aj pri veciach, v súvislosti s ktorými európsky delegovaný prokurátor získal informácie ex officio.“
                        
                     
                  
                        III.
                     
                     
                        V článku 40 sa ods. 3 až 7 menia takto:
                        
                           „3.   Overenie sa vykonáva s využitím všetkých zdrojov informácií, ktoré má Európska prokuratúra k dispozícii, ako aj zdrojov, ktoré má k dispozícii dotknutý európsky prokurátor alebo európsky delegovaný prokurátor v súlade s uplatniteľným vnútroštátnym právom, a to vrátane tých, ktoré by mal inak k dispozícii, keby konal v postavení vnútroštátneho prokurátora Európsky prokurátor alebo európsky delegovaný prokurátor môže na účely overenia využiť zamestnancov Európskej prokuratúry. Európska prokuratúra môže prípadne konzultovať s inštitúciami, orgánmi, úradmi alebo agentúrami Únie, ako aj s vnútroštátnymi orgánmi a vymieňať si s nimi informácie pod podmienkou zabezpečenia ochrany integrity prípadného budúceho vyšetrovania trestného činu.
                        
                        
                           4.   Európsky delegovaný prokurátor alebo prípadne európsky prokurátor dokončí overovanie súvisiace s odňatím vyšetrovania najmenej dva dni pred uplynutím lehoty stanovenej v článku 27 ods. 1 nariadenia. Overovanie týkajúce sa začatia vyšetrovania sa dokončí najneskôr do 20 dní od pridelenia úlohy overiť informácie.
                        
                        
                           5.   Ak je úloha overenia pridelená európskemu delegovanému prokurátorovi, ak európsky delegovaný prokurátor nedokončí overovanie toho, či začať vyšetrovanie, v stanovenej lehote alebo ak oznámi svoju neschopnosť urobiť tak v predpokladanej lehote, je o tom informovaný európsky prokurátor, ktorý prípadne predĺži lehotu alebo vydá príslušný pokyn európskemu delegovanému prokurátorovi.
                        
                        
                           6.   Ak ide o rozhodnutie o odňatí veci, európsky delegovaný prokurátor alebo prípadne európsky prokurátor môže požiadať hlavného európskeho prokurátora, aby predĺžil lehotu potrebnú na prijatie rozhodnutia o odňatí veci, a to najviac o päť dní.
                        
                        
                           7.   Ak dotknutý európsky prokurátor alebo európsky delegovaný prokurátor nevydá rozhodnutie v stanovenej lehote, považuje sa to za úvahu neodňať vec a v súlade s tým sa uplatní článok 42.“
                        
                     
                  
                        IV.
                     
                     
                        V článku 40 sa za odsek 7 vkladá nový odsek 7a s týmto znením:
                        
                           „7a.   Ak overenie informácií vykonáva európsky prokurátor na základe predbežného posúdenia informácií na účely článkov 26, 27 a 28 ods. 4 nariadenia, európsky prokurátor spravidla priradí vec do 24 hodín európskemu delegovanému prokurátorovi, aby postupoval v súlade s článkami 41 alebo 42 tohto poriadku.
                           V situáciách, keď je európsky prokurátor presvedčený, že sú splnené podmienky stanovené v článku 28 ods. 4 nariadenia, postupuje bez zbytočného odkladu podľa článku 52 ods. 1 a 2 tohto poriadku. V takýchto situáciách, ak európsky prokurátor získal schválenie príslušnej stálej komory, aby vykonal vyšetrovanie, prijme odôvodnené rozhodnutie začať vyšetrovanie alebo odňať vec osobne a založí spis v zmysle článku 41 ods. 1 tohto poriadku. Ak nie je schválenie udelené, dozorujúci európsky prokurátor priradí bez zbytočného odkladu vec európskemu delegovanému prokurátorovi. “
                        
                     
                  
                        V.
                     
                     
                        V článku 41 sa ods. 1 mení takto:
                        
                           „1.   Ak sa po overení Európska prokuratúra rozhodne vykonať svoje právomoci začatím vyšetrovania alebo odňatím veci, založí sa spis a pridelí sa mu identifikačné číslo v zozname spisov (ďalej len ‚zoznam‘). Systém správy vecí automaticky vytvorí trvalý odkaz na súvisiacu registráciu podľa článku 38 ods. 1.“
                        
                     
                  
                        VI.
                     
                     
                        V článku 41 sa posledný pododsek v ods. 2 mení takto:
                        „Kategórie osobných údajov uvedených v písmene a) bodoch x) až xv) sa uvádzajú do zoznamu len v možnej miere po zohľadnení operatívneho záujmu a dostupných zdrojov. Referenčné informácie v zozname sa počas vyšetrovania spisu aktualizujú. Systém správy vecí pravidelne informuje dotknutého európskeho prokurátora a európskeho delegovaného prokurátora, ak sa určité kategórie informácií do zoznamu nezadajú.“
                     
                  
                        VII.
                     
                     
                        V článku 41 sa ods. 3 mení takto:
                        
                           „3.   Systém správy vecí informuje dozorujúceho európskeho prokurátora, stálu komoru a hlavného európskeho prokurátora“.
                        
                     
                  
                        VIII.
                     
                     
                        V článku 41 sa ods. 4 mení takto:
                        
                           „4.   Keď konajúci európsky delegovaný prokurátor alebo európsky prokurátor, ktorý vykonáva vyšetrovanie podľa článku 28 ods. 4 nariadenia usúdi, že s cieľom zachovať integritu vyšetrovania je nutné dočasne odložiť povinnosť informovať orgány podľa článkov 25 ods. 5, 26 ods. 2 a 26 ods. 7 nariadenia, bezodkladne o tom informuje stálu komoru zodpovednú za sledovanie. Stála komora môže voči rozhodnutiu vzniesť námietky a európskemu delegovanému prokurátorovi alebo prípadne európskemu prokurátorovi konajúcemu podľa článku 28 ods. 4 nariadenia nariadiť, aby príslušné strany okamžite informoval.“
                        
                     
                  
                        IX.
                     
                     
                        V článku 42 sa ods. 1 mení takto:
                        
                           „1.   Ak európsky delegovaný prokurátor po overení zvažuje, že nezačne vyšetrovanie alebo neodníme vec, uvedie dôvody do registra. O jeho zámere je informovaný prideľujúci európsky prokurátor a jej preskúmanie sa pridelí príslušnej stálej komore.“
                        
                     
                  
                        X.
                     
                     
                        V článku 43 sa ods. 1 a 2 sa menia takto:
                        
                           „1.   Bez ohľadu na možnosť zmeny pridelenia veci podľa článku 49 a bez toho, aby tým bol dotknutý článok 28 ods. 4 nariadenia, vo vyšetrovaní koná európsky delegovaný prokurátor, ktorý rozhodol o jeho začatí, resp. odňatí.
                        
                        
                           2.   Ak to povoľuje vnútroštátne právo, európsky prokurátor môže jednému alebo viacerým európskym delegovaným prokurátorom z toho istého členského štátu prideliť úlohu viesť vyšetrovanie spolu s konajúcim európskym delegovaným prokurátorom. Dotknutý európsky prokurátor môže viesť vyšetrovanie, ak sú splnené podmienky uvedené v článku 28 ods. 4 nariadenia.“
                        
                     
                  
                        XI.
                     
                     
                        Článok 52 sa mení a dopĺňa takto:
                        
                           „Článok 52
                           Vyšetrovania vedené európskym prokurátorom
                           
                              1.   Ak po tom, ako Európska prokuratúra zaregistrovala informácie podľa článku 24 nariadenia, dotknutý európsky prokurátor usúdi, že by mal viesť vyšetrovanie osobne, požiada pred prijatím odôvodneného rozhodnutia v súlade s článkom 28 ods. 4 pododsekom 1 písm. a), b) alebo c) nariadenia stálu komoru o súhlas prostredníctvom systému správy vecí.
                           
                           
                              2.   V žiadosti uvedenej v ods. 1 sa uvádzajú dôvody, prečo by mal vyšetrovanie viesť dozorujúci európsky prokurátor, aby mohla stála komora posúdiť, či sú splnené podmienky uvedené v článku 28 ods. 4 nariadenia.
                           
                           
                              3.   Stála komora môže dotknutého európskeho prokurátora požiadať o vysvetlenie a ak bol pridelený európsky delegovaný prokurátor, o vysvetlenie môže požiadať dotknutého konajúceho európskeho delegovaného prokurátora.
                           
                           
                              4.   Ak s tým stála komora súhlasí, dozorujúci európsky prokurátor zaeviduje rozhodnutie do systému správy vecí, ktorý informuje dotknutých európskych delegovaných prokurátorov, ak boli predtým priradení. Rozhodnutie sa oznámi aj vnútroštátnym orgánom.
                           
                           
                              5.   Ak európsky prokurátor rozhodol v súlade s článkom 28 ods. 4 písm. a) alebo b) nariadenia skôr, ako bol priradený európsky delegovaný prokurátor, vykoná všetky úlohy európskeho delegovaného prokurátora.
                           
                           
                              6.   Ak európsky prokurátor vedie vyšetrovanie osobne, článok 44 sa uplatňuje obdobne.“
                           
                        
                     
                  
         
            Článok 2
            Zmena rozhodnutia 015/2020 kolégia Európskej prokuratúry o stálych komorách
            V článku 4 sa písm. a) mení takto:
            
                        „a)
                     
                     
                        V systéme správy vecí Európskej prokuratúry je vec po registrácii náhodne pridelená stálej komore, medzi ktorej stálych členov nepatrí dozorujúci európsky prokurátor. Na účely odňatia veci sa vec okamžite priradí stálej komore, ktorá má zasadnutie naplánované medzi tretím a piatym dňom od registrácie veci a medzi ktorej stálych členov nepatrí dozorujúci európsky prokurátor.“
                     
                  
         
            Článok 3
            Nadobudnutie účinnosti a prechodné ustanovenia
            
               1.   Toto rozhodnutie nadobúda účinnosť v tridsiaty deň od jeho prijatia kolégiom Európskej prokuratúry.
            
            
               2.   Náhodné priradenie vecí stálym komorám sa môže uskutočňovať manuálne losovaním až dovtedy, keď budú zmeny zavedené týmto rozhodnutím v plnej miere začlenené do technických funkcionalít systému správy vecí, najneskôr však tri mesiace od nadobudnutia účinnosti tohto rozhodnutia.
            
         
         
            V Luxemburgu, 11. augusta 2021
            
               
                  V mene kolégia
               
               Danilo CECCARELLI
               
                  zastupujúci hlavný európsky prokurátor